kardosdrur/scandi-wiki huggingface dataset:
Befrielsesordenen

Ordre de la Libération () er en fransk, militær orden. Den blev indstiftet 16. november 1940 i Brazzaville af general Charles de Gaulle som belønning for militær eller civil indsats for Frankrigs befrielse under den anden verdenskrig. De Gaulle var ordenens stormester fram til sin død i 1970. Statutterne blev givet i London 29. januar 1941. Ordenen blev efter befrielsen officielt stadfæstet 10. august 1945. Ordre de la Libération rangerer efter Æreslegionen, men foran Ordre national du Mérite (dansk:Den nationale fortjenstorden).

Ordenen har et museum i Les Invalides i Paris.

Inddeling 
Ordre de la Libération havde én grad. Medlemmerne omtaltes som Compagnons de la Libération (befrielseskammerater) .

Insignier 
Ordenstegnet omtales som Croix de la Libération. Det består af et firkantet skjold i bronze. På skjoldet er der lagt et
tveægget sværd som igen er belagt med et sort lorrainekors. Korset var De frie franske styrkers mærke. Bagsiden bærer indskriften «PATRIAM SERVANDO VICTORIAM TULIT» («at tjæne fædrelandet bringer sejr»). Båndet er grønt med sorte striber og skal symbolisere fædrelandets håb og sorg.

I 1947 blev der lavet en ordenskæde, som blev båret af de Gaulle som stormester. Kæden bestod af led udformet som grønemaljerede lorrainekors.

Tildeling 
De første tildelinger af Ordre de la Libération fandt sted i London 29. januar 1941, samme dag ordenen blev givet sine statutter. Der blev foretaget i alt 1.061 tildelinger af Ordre de la Libération, seks af disse til kvinder. Der blev tildelt 238 posthumt.

I alt fjorten udlændinge blev hædret med ordenen. Blandt disse var Dwight D. Eisenhower og kong Mohammed V af Marokko.

Blandt modtagerne kan nævnes André Malraux, François Jacob, Félix Éboué, Jean de Lattre de Tassigny, Laure Diebold, Jean Moulin, Philippe Leclerc de Hauteclocque, Émilienne Moreau-Evrard, Pierre Clostermann, Marie Pierre Kœnig, Pierre Mesmer og René Pleven.

Den ordinære tildeling af Ordre de la Libération ophørte 23. januar 1946. De to eneste senere tildelinger fandt sted i 1958, da Winston Churchill blev tildelt en, og i 1960 da kong George VI af Storbritannien, blev tildelt ordenen posthumt.

Ordre de la Libération kunne også tildeles militære afdelinger og kommunale enheder. I alt atten militære afdelinger blev hædret med en tildeling. Fem bysamfund og territoriale enheder blev tildelt ordenen: Grenoble, Île de Sein, Nantes, Paris og Vassieux-en-Vercors.

Litteratur 
 Vincent Allard: Les ordres honorifiques et de chevalerie, Paris: Éditions de Vecchi, 2004, 75–79.
 Poul Ohm Hieronymussen og Jørgen Lundø: Europæiske ordner i farver, København: Politikens forlag, 1966.
 «Order of the Liberation» i Guy Stair Sainty og Rafal Heydel-Mankoo (red.): World Orders of Knighthood and Merit, andet bind, Buckingham: Burke's Peerage, 2006, s. 1132–1133.

Ordener, dekorationer og medaljer fra Frankrig
Nørup Kirke

Nørup Kirke er en kirke i landsbyen Nørup omkring 15 km vest for Vejle. Den ligger i Nørup Sogn, Ribe Stift.

Kirken bærer præg af tilhørsforhold til herregården Engelsholm især af en stor ombygning 1732-33 af Gerhard de Lichtenberg. I sin kerne består kirken af et romansk kor og skib opført af granitkvadre over dobbelt skråkantsokkel. Af detaljer er kun bevaret et romansk vindue i østgavlen. Tårnet er opført i sengotisk tid af munkesten og kampesten, overdelen blev ombygget i 1732 med løgkuppel, som er typisk for Lichtenbergs ombygninger. Nordkapellet er opført i 1621 af Margrethe Lange. Våbenhuset stammer fra den store ombygning i 1732.

Kilde 
 Nørup Kirke  hos Nordenskirker.dk med mere frit materiale

Eksterne henvisninger 

 Billeder  fra Nordenskirker.dk
 Nørup Kirke hos KortTilKirken.dk
 Kirkens beskrivelse i (Project Runeberg:) Trap3-5 Kongeriget Danmark s. 387 og 388, Nørup Sogn (Tørrild Herred)
 Nørup Kirke på danmarkskirker.natmus.dk (Danmarks Kirker, Nationalmuseet)

Kirker i Vejle Kommune
Kirker i Vejle Amt
Kirker i Ribe Stift
Víctor Peralta

Víctor Peralta (født 6. marts 1908 i Buenos Aires – 25. december 1995) er en argentinsk bokser som deltog i de olympiske lege 1928 i Amsterdam.

Peralta fik en sølvmedalje i boksning under OL 1928 i Amsterdam. Han fik en andenplads i vægtklassen fjervægt og tabte finalen til nederlandske Bep van Klaveren. Der var 18 boksere fra 18 lande som stillede op i vægtklassen som blev afviklet fra den 7. august til 11. august 1928.

Eksterne henvisninger 
 Profil  på sportsreference.com 
 Biografi på BoxRec.com 
 

Boksere fra Argentina
Personer fra Buenos Aires
Olympiske boksere fra Argentina
Olympiske sølvmedaljevindere fra Argentina
Boksere ved sommer-OL 1928
John Paulsen (volleyballspiller)

John Paulsen (født 22. maj 1951 i København, Danmark) er en tidligere dansk-canadisk volleyballspiller.

John Paulsen blev født i Danmark men voksede op i Manitoba i Canada. Han var med på Canadas OL-hold ved deres OL i Montreal 1976. Han spillede under otte år (1971-1978) på det canadiske landshold og var under tre år på University of Winnipegs hold.

Eksterne henvisninger 

2014 Volleyball Alberta Hall of Fame Award 

Sportsfolk fra Canada
Volleyballspillere fra Danmark
Personer fra København
Tage Baumann

Tage Baumann (født 29. januar 1952 i Marstrup ved Haderslev) er en dansk journalist med Tyskland og sikkerhedspolitik som stofområde. 

Han er uddannet fra Danmarks Journalisthøjskole i Århus i 1976 med praktik på Sønderjyden i Sønderborg. Var på Aktuelt fra 1976 til 1987, først som redaktionssekretær, senere som leder af udenrigsredaktionen og lederskribent. 
Kom til Danmarks Radio i 1987, først på Radioavisens udlandsredaktion, og siden 1994 på Orientering på P1. Korrespondent i Berlin for Orientering 1994-95. Visiting Research Fellow på Department of War Studies, King's College, London september-november 2001. 
Baumann gik på pension fra DR i 2019, fortsatte som freelance for programmet Orientering til 2020, siden da fast podcaster om forsvars- og sikkerhedspolitiske emner for Det Udenrigspolitiske Selskab, DUS.
Han har bidraget med flere artikler til selskabets tidsskrift Udenrigs.

Bibliografi 
 Europas tyske bygmester – Forbundsrepublikken genem 50 år (1999)
 Kriger i åbent landskab – krigens anarki, soldatens dilemma og politikkens svigt, (2002)
Tyskland år 10 efter vanvidsnatten - temaartikel i Verden i forandring II, Odense Universitetsforlag 1999
Den manipulerede virkelighed som våben i nutidens krige –  baggrundsartikel i ”noter” nr. 144 marts 2000 udg. Historielærerforeningen for Gymnasiet og HF
Jamen man skyder da journalister. Pressen, militæret og Irak – baggrundsartikel i Militært Tidsskrift 133 årgang nr 1 april 2004 udg. Det krigsvidenskabelige Selskab
Svin med Læbestift - baggrundspapir om krig og presse, Dansk Institut for Militære studier 2008

Medlemskaber 
 Medlem af det Internationale Institut for Strategiske Studier, London.
Det krigsvidenskabelige Selskab
Det Udenrigspolitiske Selskab

Henvisninger

Eksterne henvisninger 
 Orientering
duspodcast.

Journalister fra Danmark
Ansatte i DR
Operation Odyssey Dawn

Operation Odyssey Dawn er kodenavnet for det amerikanske bidrag i den libyske flyveforbudszone. Storbritannien har tilsvarende Operation Ellamy, Frankrig Opération Harmatta og Canada Operation MOBILE. Forslaget om en flyveforbudszone kom efter Muammar al-Gaddafis troppers nedslagtning af civile i Libyen i forbindelse med Oprøret i Libyen 2011. Formålet var at hindre Muammar al-Gaddafi-loyale styrker i at udføre luftangreb mod oprørstyrkerne. Der blev truffet aftale om aktionen på en konference i Paris d. 19. marts 2011.

I alt 22 lande deltager i den samlede aktion. Mindre lande som Danmark deltager i den samlede aktion med seks F-16 jagerfly, hvoraf to er reservefly. Norge stiller ligeledes med seks F-16 jagerfly.

Referencer 

Libyens historie
Begivenheder i 2011
Luftangreb
United States Air Force
Balrok

Balrok er en plade udgivet af Spillemændene i 1974. Pladen er udgivet på EMI Odeon (MOCK 1030) og er så vidt vides endnu ikke genudsendt på CD.

Pladen indeholder dels traditionals, men også Spillemændenes eget materiale.

Spor 
Side 1
 "4-toget" (2.23)
 "En københavnertur" (3.19)
 "Ræk mig din hånd" (5.21)
 "Mortens polka/Damernes hop" (3.10)
 "Den stille regn" (4.00)
 "Når døden maler byen rød" (3.32)

Side 2
 "Ja, du kan" (4.24)
 "Jord unger neglene" (2.27)
 "Svensk bryllupsmarch" (1.52)
 "Et morgenknald" (2.13)
 "Op at ringe" (4.05)
 "Skotsk Reel" (2.13)
 "Farvel" (4.03)

Album fra Danmark
Patrick Westerholm

Patrick Westerholm (født 2. januar 1975) er en tidligere finsk håndboldspiller og nuværende cheftræner for Bjerringbro-Silkeborg i Herrehåndboldligaen. Han har tidligere været assistenttræner for Team Esbjergs damer i sæsonen 2013/14 og cheftræner for SønderjyskEs kvindehold fra 2010-2013.. 

Han spillede for KIF Kolding i ni sæsoner, hvorefter han skiftede til Skjern Håndbold i 2005/06. I 2008/09 blev han spillende assistenttræner for den daværende 1. divisionsklub HC Midtjylland frem til 2009/10, hvorefter han erstattede Jan Laugesen som  cheftræner i SønderjyskE. 

Med KIF Kolding vandt han fire danske mesterskaber og tre pokaltitler.

Referencer og noter 

Håndboldspillere fra Finland
Håndboldspillere fra Kolding IF
Håndboldspillere fra Skjern Håndbold
Håndboldtrænere fra TTH Holstebro
Håndboldspillere fra HC Midtjylland
Mühltal

Mühltal er en kommune med hovedbyen Nieder-Ramstadt beliggende i Kreis Darmstadt-Dieburg i den tyske delstat Hessen. Traisa, Trautheim, Niederberbach, Waschenbach og Frankenhausen er andre dele af kommunen. Der bor 14.000 mennesker i Mühltal. I Mühltal ligger der to grundskoler (1.-4. klasse), Pfaffenbergskolen og Traisaskolen. Nærmeste højeres skole ligger i Darmstadt.

Navnet Mühltal stammer fra, at der tidligere var mange møller og bagere i området.

Politik

Kommunalvalg 

Die Mühltaler er et lokalt parti i kommunen, grundlagt af Falko Ostertag, som hørte til FDP tidligere.

Borgmester 
Astrid Mannes (CDU) vandt valget den 1. Juli 2007 mod Eric Robert Bender (SPD) med 59,1 % af stemmerne.

Mühltals partnerbyer 
Mühltals partnerbyer er:
 Vingåker
 Nemours
Gøran Sørloth

Gøran Sørloth (født 16. juli 1962 i Kristiansund, Norge) er en tidligere norsk fodboldspiller, der som angriber på Norges landshold deltog ved VM i 1994 i USA. I alt nåede han at spille 55 kampe og score 15 mål for landsholdet.

På klubplan spillede Sørloth primært i hjemlandet hos Rosenborg BK. Her scorede han 74 mål i 174 kampe og var med til at vinde fem norske mesterskaber. Han repræsenterede også Viking FK og havde udlandsophold hos Borussia Mönchengladbach i Tyskland og Bursaspor i Tyrkiet.

Referencer 

Fodboldspillere fra Norge
Fodboldspillere fra Rosenborg BK
Fodboldspillere fra Borussia Mönchengladbach
Fodboldspillere fra Bursaspor
Fodboldspillere fra Viking FK
Deltagere ved verdensmesterskabet i fodbold 1994
Nieder-Ramstadt

Nieder-Ramstadt (lokal Dialekt: Nidder-Ramschd) er en landsby i kommunen Mühltal som In der Mordach bliver talt til i Darmstadt-Dieburg i Hessen. Landsbyen ligger ved bredden af Modau. 

Befolkningen er 5.967 (30. juni 2009).

Byer i Hessen
All People's Party (Namibia)

All People's Party (APP) er et politisk parti i Namibia som blev registret af valgkommissionen i Namibia i januar 2008. Blandt de første ledere var formand Ignatius Shixwameni og næsteformand Stephanus Swartbooi. Partiet blev grundlag af tidligere medlemmer af Congress of Democrats og SWAPO.

Ved valget i 2009 i Namibia fik partiet 10.795 stemmer eller svarende til 1,3% af stemmerne. Et af partiets mærkesager i 2009 var homoseksuelles rettigheder.

Politiske partier i Namibia
Etableret i 2008
Sandsuger

Sandsugere er specialskibe og hører til blandt uddybningsfartøjerne.

Anvendelse 

En sandsuger anvendes som regel til maritime entreprenør opgaver. Skibet suger sand fra et område på havbunden, hvor der er sand af en kvalitet, der kan anvendes til formålet. Derefter sejler skibet til byggeområdet og losser sandet enten ud over havbunden eller på land. Losses der på land, vil sandet blive transporteret videre af lastbiler eller gravemaskiner. Losses der ud over havbunden vil sandet blive fordelt jævnt ud over et område, hvor der ofte senere skal bygges. Sandsugere kan f.eks. anvendes ifm. byggeri af nye kajanlæg i en havn eller anlæggelse af kunstige øer ved bygning af en bro.

Indretning 
Sandsugeren har et stort lastrum midt i skibet. på siden af skibet hænger et sugerør, der kan fastgøres i højde med dækket under sejlads, og som kan sænkes ned på havbunden under sugning. Sugerøret er forbundet til et rørsystem med en pumpe der suger vand og sand fra havbunden og sprøjter det ned i lasten, hvor sandet bundfælder, mens vandet skyller ud over siden.

Eksterne henvisninger 
 "Da jeg var stenfisker"

Skibstyper
Suger
Queens and Kings

Queens and Kings er det femte studiealbum udgivet af det rumænske tolvmands roma Balkan brassband Fanfare Ciocărlia. Albummet er indspillet i 2007 i Headroom Studio i Berlin, Tyskland. Producere er Henry Ernst, Helmut Neumann og Marc Elsner. Albummet blev udgivet 2007 på Asphalt Tango Records.

Nummeret "Born to Be Wild", som er komponeret af Mars Bonfire og oprindeligt indsunget af Steppenwolf, blev brugt som afslutningsmusik i Borat-filmen.

Sporliste 

Album fra 2007
Album fra Rumænien
Die Burger

Die Burger er et afrikaanssproget dagblad, som udgives af Naspers i Sydafrika. I 2008 havde avisen et abonnementtal på 91.655 i Vest- og Øst-Kapprovinsen. Avisens redaktør er Henry Jeffreys. Avisen blev grundlagt i december 1914.

Sprog 
Die Burger blev oprindeligt udgivet på hollandsk, men i 1916 fik avisen sine første artikler på afrikaans. I 1921 blev avisens hollandske navn, De Burger, oversat til det afrikaanske navn Die Burger.

Politiske konflikter 
Die Burger var en avis, som støttede nationalisterne under apartheid i Sydafrika, og som blev brugt til talerør for National Party of South Africa. Dette begyndte at ændre sig efter 1985, da daværende redaktør Piet Cillié, en varm tilhænger af regeringen under BJ Vorster og PW Botha, blev pensioneret. I 1990 blev National Party officielt informeret af redaktør Ebbe Dommisse, at avisen ikke længere fungerede som politisk talerør. Denne disaffiliation fortsatte i 1999 med udnævnelsen af en mere progressiv redaktør, Arrie Rossouw. I 2006 fik avisen sin første sorte og nuværende redaktør Henry Jeffreys.

Eksterne henvisninger 
 Die Burger hjemmeside 

Afrikanske aviser
Etableret i 1914
Namibias parlament

Namibias Parlament består af to kammer Upper House  og Lower House.

Henvisninger 
 Det Nationale Råd for Namibia kaldet for Upper House.
 Nationalforsamlingen i Namibia kaldet for Lower House.

Namibias politik
Parlamenter
Nationale råd (Namibia)

Det Nationale Råd for Namibia (en: National Council of Namibia) er det øverste kammer i Namibias Parlament og fungerer som en slags senat. Asser Kuveri Kapere fra SWAPO er formand for kammeret.

Nuværende medlemmer (2004) 

 SWAPO med 24 pladser
 Democratic Turnhalle Alliance (DTA) med 1 plads
 United Democratic Front (UDF) med 1 plads

Henvisninger 
 Namibias Parlament
 Nationalforsamlingen i Namibia

Namibias politik
Parlamenter
Cityterminalen

Cityterminalen er den centrale busterminal i Stockholm, beliggende mellem Klarabergsviadukten og Kungsbron i tilslutning til Stockholms centralstation og undergrundsstationen T-Centralen. Sammen med centralstationen udgør den Stockholms rejsecentrum. De fleste langturslinjer til og fra Stockholm har sit stoppested ved Cityterminalen. Den er udgangspunkt for Flygbussarna og bådbusserne. Også Storstockholms Lokaltrafiks linjer 861C og 862 har stoppested ved Cityterminalen.

Bygningen af terminalen påbegyndtes den 3. juni 1985, og terminalen blev indviet den 20. januar 1989.

Cityterminalen er bygget samtidig med World Trade Center og har forbindelse med centralstationen via en tunnel under Klarabergsviadukten. Cityterminalen er en del af World Trade Center, og hele bygningen er tegnet af arkitekt Ralph Erskine.

Cityterminalen blev i 2007 klassificeret som grøn bygning af Stockholms bymuseum. En grøn klassificering indebærer at ejendommen er en bygning som er særligt værdifuld fra et historisk, kulturhistorisk, miljømæssigt eller kunstnerisk synspunkt.

Billeder

Kilder

Eksterne henvisninger 

 Cityterminalen 

Bygninger, konstruktioner og anlæg i Stockholm
Transport i Sverige
Etableret i 1989
Otteidkanalen

Otteidkanalen var beregnet til at fragte tømmer fra den svenske sø Store Le, til Øymarksjøen i Norge. Der var også norsk tømmer fra områder som afvander Upperudsälven, f.eks. skovene i dele af Rømskog. Fra gammel tid transporteredes der betydelige tømmerkvanta over landtangen mellem de to søer, og videre til savmøllerne i Tistedal og Fredrikshald. Tømmeret blev da kørt med hestevogn på en stor kørebro ved østre Otteid, og smidt ud i Skinnarbutjernet som ligger midt på tangen, og flådet op mod vestre Otteid, hvor der også var kørebro ned til Øymarksjøen.

Dette var besværligt, og i 1824 planlagde savværkerne en kanal over tangen. Engebret Soot fik opgaven med at bygge kanalen. Den fik en længde på 775 meter i den østlige del af tjernet og 140 meter i den vestre. Dæmninger blev bygget ved udløbet af tjernet og ved enden af kanalerne, hvor der også blev bygget ramper som tømmeret kunne trækkes op og ned på. Gennem kanalerne og over dammen blev tømmeret trukket på forskellige måder, de sidste år før nedlæggelsen af kanaldriften i 1956 med motorbåd.

Sæsonrekord i kanalen er 70.000 tylvter. Ved kanaldriften og savværket på østre Otteid blev der i sin tid beskæftiget 60 – 70 mand.

Selve kanalen i begge ender af tjernet er endnu synlig, men vandstanden er ikke holdt oppe, og kanalløbet er derfor tørlagt. Rester af kæderampen i Østre Otteid er det vanskelig at finde spor efter, mens kæderampen Vestre Otteid er let at finde igen. Den er desværre i forfalden tilstand, men både tømmerrende, gangspil og drivhjul kan påvises. Dæmningen som afsluttede kanalen, med samme vandstand som Skinnarbutjernet, er nu groet til men fuldt synlig, kun 30 meter fra Øymarksjøen, og det var den der udgjorde vandskellet. Fylkesvej 21 ligger nu på dæmningen østlige side, og den er nu vandskellet

Hestejernbane 
Over samme tange blev der ved Gjøsbu anlagt en konkurrerende hestejernbane. I 1881 blev der overført 2.500 tylvter på jernbanen og 17.400 tylvter over Otteidkanalen.

Kilder 

 Ole Kofoed-Olsen:Kanalfart i Sverige og Norge – en skarv guide, 1993 

 Otteid kanal  besøgt 2010-12-10

 Norges land og folk – Smaalenenes amt 1885 besøgt 2010-12-10

Transport i Norge
Østfold
Role Model

Role Model er en rap-sang af den amerikanske rapper Eminem, fra hans andet studiealbum The Slim Shady LP. Sangen findes også på opsamlingsalbummet Curtain Call: The Hits's bonus-cd Stan's Mixtape.

Hitlister

Referencer 

Eminem-sange
Singler fra 1999
Øymarksjøen

Øymarksjøen er en sø som ligger i kommunerne Aremark og Marker i Viken fylke i Norge. Den har et areal på  14,33 km2 og en omkreds på omkring 166 km. den ligger 107 moh.
Den er en del af Haldenvassdraget, og den sydlige del af Øymarksjøen kaldes Bøensfjorden.

Ved Skinnarbutjern der ligger ved den sydøstlige gren af søen har der tidligere været en kanal beregnet til tømmerflådning fra søen Store Le  på den svenske side af grænsen, til Øymarksjøen 

Søer i Viken
Tjern

Et tjern eller på svensk tjärn betegner i Skandinavien en lille sø. Det kommer af det norøne tjarn (hankøn) og tjǫrn (hunkøn); andre skrivemåder er tjenn, tjørn og tjønn. Begrebet bruges først og fremmest om en sø, men det kan også bruges om en kunstig sø, som for eksempel Besserudtjernet i Holmenkollen. Ofte er tjern omgivet af mose, moselignende vegetation og løvtræer end søer. 

På tysk og engelsk betegner det lignende tarn små bjergsøer, oprindelig i forbindelse med gletsjere.

Se også 

Søer
Naval Air Station Sigonella

Naval Air Station Sigonella er en militær flybase ca. 16 km vest for Catania, Sicilien, i kommunen Motta Sant’Anastasia, ved landsbyen Sigonella. Flyvepladsen er hjemsted for US Navy (NAS Sigonella, The Hub of the Med),
og det italienske luftvåbens 41°Stormo med maritime patruljefly.

Den 19. marts 2011 fløj seks danske F-16-fly og 132 flyversoldater til Naval Air Station Sigonella, hvorfra den internationale aktion mod Muammar al-Gaddafis styrker i Libyen skal koordineres. Se også Oprøret i Libyen 2011

Naval Air Station Sigonella 
Den amerikanske del af flyvepladsen omfatter to indretninger: I den afsidesliggende afdeling NAS I ligger stabs- og forvaltningsbygningerne, skoler, sygehus, radiostationen og en del af boligerne for soldaterne og deres familier. Derudover er der i nærheden beboelseskvartererne Mineo og Marinai med de dertil hørende sociale indretninger. NAS II danner den egentlige militære base. På grund af basens strategisk gunstige placering i den centrale del af Middelhavet er den ikke kun en vigtig base for den 6. Flådes marinefly, men også som transport- og logistikcentral  for hele USA's forsvar for operationer i Mellemøsten og i det Indiske Ocean. Foruden de maritime patruljefly Lockheed P-3 bliver den særligt benyttet af US Air Forces transportfly. Depotet Defense Logistics Agency i NAS II er USAs næststørste militære forsyningscenter ved Middelhavet. Der er mere end 40 andre amerikanske militærenheder i og omkring Sigonella, hvor i alt ca. 4.000 amerikanske soldater bor sammen med deres familier.

41º Stormo 
I den nordøstlige af del ligger den italienske del af den militære lufthavn, hvor det italienske luftvåbens søopklarings-eskadrille 41º Stormo befinder sig, som er udstyret med det langtrækkende maritime patruljefly af typen Breguet Atlantic. Flyene er operativt  kontrolleret af den italienske marine med besætninger fra begge værn. Til denne enhed hører også et vedligeholdelses- og et uddannelsescenter.

Alliance Ground Surveillance 
NATO indrettede i februar 2009 på Naval Air Station Sigonella en base for deres luftopklaringssystem Alliance Ground Surveillance. Det er baseret på det ubemandede fly RQ-4 Global Hawk.

Eksterne henvisninger 

 USA-basens website 
 Den italienske bases website
 Information om NATOs AGS-projekt

USA's militæranlæg
NATO
Etableret i 1959
Sigonella
United States Navy
Luftfart i Italien
Povl Brøndsted

Povl Møllerhøj Brøndsted (4. maj 1924 i Kissendrup, Flødstrup – 20. februar 2011 i Køge) var en dansk lærer og politiker, der var medlem af Folketinget for Venstre i Faaborgkredsen fra 1973-1977 og igen 1979-1990.

Brøndsted blev uddannet lærer fra Tønder Seminarium i 1948 og begyndte lærergerningen på Rødding Højskole samme år. Her var han til 1951, hvor han kom til Viborg Gymnastikhøjskole. Han fungerede derefter som konsulent i Andelsudvalget. Fra oprettelsen i 1963 og frem til 1978 var han leder af Landbrugets Oplysnings- og Konferencevirksomhed. 

Det politiske engagement begyndte i Herslev-Gevninge Sogneråd, hvor han fra 1966 til 1970 var sognerådsformand. Efter indlemmelsen i Lejre Kommune fortsatte han som kommunalbestyrelsesmedlem her. Han blev valgt til Folketinget i 1973, men røg ud ved valget i 1977. I 1979 blev han indvalgt igen, og det var i hans anden periode han markerede sig; først som næstformand for Venstres folketingsgruppe 1982-1988 og fra 1984 som medlem af Folketingets Præsidium og dermed næstformand for Folketinget. 

Fra 1969 var Povl Brøndsted medlem af Venstres hovedbestyrelse, og fra 1981-1985 formand for Liberalt Oplysnings Forbund. I perioden 1963-1968 var han desuden næstformand for Det Danske Teater. 

Povl Brøndsted var gift med Karen Brøndsted (f. 1924) og er far til Kirsten Brøndsted og journalist Troels Brøndsted.

Kilder
 Kraks Blå Bog 1974
 Politiker og LOK-leder Povl Brøndsted er død  Landbrugsavisen 23. februar 2011

Eksterne henvisninger 
 

Lærere fra Danmark
Folketingsmedlemmer i 1970'erne
Folketingsmedlemmer i 1980'erne
Folketingsmedlemmer i 1990'erne
Tidligere folketingsmedlemmer fra Venstre
Personer i Kraks Blå Bog (afdøde)
Kommunalbestyrelsesmedlemmer fra Venstre
Sognerådsformænd fra Danmark